Countrystjerne Lynn Anderson er død
Den amerikanske countrysangeren døde ifølge en pressemelding fra familien av et hjerteinfarkt, på Vanderbilt University Medical Center, i Nashville, melder nyhetsbyrået AP. Lynn Anderson er særlig kjent for hiten «Rose Garden», som ble komponert av hennes daværende ektemann Joe South, og som solgte over 16 millioner eksemplarer på verdensbasis. For denne låten fikk hun Grammy for beste prestasjon av en kvinnelig countrysanger, i 1971. – Den ble populær fordi den rørte ved folks følelser. Den var perfekt timet, for den kom ut akkurat da vi var på vei ut av Vietnam-tiden, og mange mennesker forsøkte å komme seg på beina, sa countrystjernen til AP ved en tidligere anledning. Anderson hadde vært innlagt på sykehus med lungebetennelse, etter en reise i Italia, skriver TMZ. Sangeren var aktiv som artist helt frem til sin død, og ga ut albumet «Bridges» i begynnelsen av juni 2015.Anderson har vært i Norge ved flere anledninger, og har norske forfedre. I 2013 var hun med i NRK-programmet «Tore på sporet», hvor Tore Strømøy hjalp henne å jakte på sine etterkommere fra Østfold og Telemark. I 2008 gjestet hun Fredriksten festning i Halden, da hun deltok på TV 2-showet «Allsang på Grensen». – Jeg vet veldig lite om mine norske aner, men vil veldig gjerne finne ut mer. Jeg føler det som om beste – og oldeforeldrene mine ser på meg i dag. Det er en utrolig følelse, sa hun til TV 2 den gang.
«Rose Garden»-sangeren Lynn Anderson døde torsdag av et hjerteinfarkt, 67 år gammel.